Jiba-ondersoeker se kontrak beëindigAdv. Nomgcobo Jiba. Foto: GovernmentZA/Flickr Lt.genl. Solomon Makgale, woordvoerder van die polisie, het gesê Botha se kontrak, wat aanvanklik op 30 Junie tot ŉ einde sou kom, is beëindig weens moontlike wangedrag. Volgens Makgale het Botha in die geheim beamptes van die NVG ontmoet en opdragte van hulle aanvaar sonder om die ondersoekbeampte en sy bevelvoerder, genl.maj. Norman Taioe, in kennis te stel. “Die bestuur van die SAPD is baie teleurgesteld dat kol. Botha hom tydens die ondersoek op ŉ onprofessionele wyse gedra het. Sy gedrag het nie net blatant sy hoofde ondermyn nie, maar ook die potensiaal om die ondersoek in gedrang te bring. Hierdie optrede het die verhouding tussen kol. Botha en die SAPD onherstelbaar beskadig.” Volgens Makgale het Botha twee jaar gelede afgetree, maar is deur die SAPD aangestel om te help in die ondersoek na Jiba weens sy jare lange ondervinding as ondersoeker van ernstige en gewelddadige misdade. Botha was onder meer betrokke in die ondersoeke na die Oscar Pistorius-saak, bloulig-rooftogte in Gauteng en renosterstropery. Jiba word van bedrog en meineed aangekla.